የሃይማኖት አባቶች፣ ያገር ሽማግሌዎችና ቤተ ዕምነቶች ቀድሞ የነበራቸው ክብርና ይጫወቱ የነበረው የሰላምና የዕርቅ ሚና ከምንጊዜውም በላይ የተሸረሸረበትና እነኚህ ማህበራዊና መንፈሳዊ እሴቶቻችን የተናቁበትና የተዋረዱበት ሰዓት ላይ ደርሰናል። ቅድስት ቤተክርስቲያን ከአጋዚ ጥይት ለማምለጥ መሸሸጊያ ብለው የመጡትን የአዲስ አበባ ዩኒቨሪስቲ ተማሪዎች በፓትሪያርኩ ትዕዛዝ በሯን ዘግታ ወጣቶቹን እንዳስፈጀቻቸው የምናስታውሰው በመንፈሳዊ ዕፍረትና ሀዘን ነው። ከጉራፋርዳ የተባረሩትን ሕጻናትና እናቶቻቸውንም በተመሳሳይ መንገድ ጀርባዋን መስጠቷ የቅርብ ጊዜ አሳፋሪ ታሪኳ ነው። ድምጻችን ይሰማ ብለው በሰላማዊ መንገድ ተቃውሞ ያሰሙ ሙስሊም ወንድምና እህቶቻችን ላይ የደረሰው አካላዊና ስነልቦናዊ ሰቆቃ ጥሎት ያለፈው ጠባሳ የሙስሊሙ ማህበረሰብ ብቻ ሳይሆን የጠቅላላው ኢትዮጲያዊ ቁስል መሆኑን ማስታወስ ይገባል። የኦሮሞ ወገኖቻችን በእሬቻ በዓል ላይ የደረሰባቸውን አሳዛኝ የጅምላ ጭፍጨፋ የምናስታውሰው እንደህዝብ በጋራ የዕፍረትና የቁጭት መንፈስ ነው። ይህ እንዳይደገም ግን ሕልም አለኝ! “ያባቴን ቤት የቁማርተኞችና የወንበዴዎች ቤት አታድርጉት” እንዳለው የጸሎትና የዕምነት ቤቶቻችንን ከወሮበሎችና ከወንበዴዎች አንጽቶ ህዝበ ክርስቲያኑም ሆነ ህዝበ ሙስሊሙ በሰላም አምላኩን የሚያመልክበትን ቤተ ዕምነቱን ዳግመኛ የሚያድሱለት የሃይማኖት አባቶች፣ ጳጳሳት፣ኢማሞችና ፓስተሮች ይመጣሉ የሚል ሕልም አለኝ! ከምናምንበት አምላካችን ጋራ በዕውነት የምንታረቅበት ጊዜ አሁን ነውና!
